Boek: Man sonder weerga | Maroela Media
Bets Smith is een van Afrikaans se gevestigde skrywers. Behalwe vir romanses, skryf sy ook spanningsverhale.
Minette se laaste studiejaar ontaard in 'n nagmerrie toe sy self moet sorg vir elke sent wat sy benodig. Sy waardeer beslis nie die enigmatiese dokter Hugo Storm se ongevraagde inmenging in haar lewe – of haar hart – nie.
Bets Smith is haar lewe lank 'n ywerige leser van veral spanningsverhale en romanses. Tydens haar jare in die onderwys, lei hierdie leeslus tot 'n deeltydse skryfloopbaan. In 1996 stuur sy haar eerste manuskrip aan JP van der Walt Uitgewers en haar eerste spanningsroman, By Omdraai Verby, verskyn in 1997. Daarna konsentreer sy op romanses wat dikwels 'n spanningselement bevat.
Sedertdien het Bets 25 boeke geskryf: 18 romanses, twee historiese liefdesromans, een SuperRomanza en vier romantiese spanningsromans. Bets was met Die verste ster een van drie finaliste vir die eerste ATKV-Woordveertjieprys vir Romanses in 2008.
Aan die einde van 2016 tree sy uit die onderwys om voltyds te skryf en werk tans aan haar volgende spanningsroman.
Bets is in 1980 getroud met Pieter Smith en hulle bly sedertdien in Witrivier waar die laeveld van Mpumalanga skryfinspirasie bied en ook dien as agtergrond vir 'n hele paar van haar boeke.
Sy is aktief betrokke by die gemeenskap in die Nelspruit/Witrivier-omgewing en ontvang in 2016 die VLU van Mpumalanga se toekenning vir Skrywer van die Jaar. Sy is ook in 2016 een van die mede-aanbieders by die ATKV se Skryfskool vir romanseskrywers by NWU.